Vermiste bejaarde gevindFoto: Marshall Security ŉ Bejaarde man van Umhlanga in KwaZulu-Natal, wat Saterdag op pad terug van ŉ kerkdiens vermis geraak het, is gevind en met sy familie herenig. Kyle van Reenen, woordvoerder van Marshall Security, het gesê die 86-jarige man is omstreeks 17:00 Saterdag by sy huis weg op pad kerk toe. Sy familie het bekommerd geraak toe hy nie teruggekeer het nie en Marshall Security is Sondagoggend gevra om met die soektog te help. “Die man ly aan ŉ mediese toestand wat sy vermoë aantas om te besef waar hy is,” het Van Reenen gesê. ŉ Taakspan van Marshall Security het dadelik omliggende gebiede van waar die man vermis geraak het, begin fynkam. Inligting is later ontvang dat die man se voertuig in Inanda gesien is en die soekgeselskap is na die Amatata-gebied gelei, ongeveer 50 km van waar die man laas gesien is toe hy op pad kerk toe was. Die informele nedersetting waar die man gevind is. Foto: Marshall Security Volgens Van Reenen het hulle die man in ŉ huis in die nabygeleë nedersetting aangetref. “Die plaaslike inwoners het die man gesien waar hy Saterdagaand op die grondpad gestap het en het vermoed iets is fout. Hulle het hom in hul huis geneem om seker te maak dat hy veilig is en iemand het die plaaslike polisie in kennis gestel,” het hy gesê. Dit het later aan die lig gekom dat die man per ongeluk ná die kerkdiens in die verkeerde rigting gery en heeltemal verdwaal het. Sy motor het uiteindelik in die plattelandse gebied sonder brandstof gaan staan. “Die man was gedisoriënteerd, maar gesond en in ŉ positiewe luim toe ons hom vind. ŉ Helikopter is ontbied om hom na veilligheid te neem terwyl veiligheidsbeamptes en die polisie gehelp het om brandstof in sy motor te gooi en daarmee uit die bergagtige gebied te ry. Die man en sy voertuig is later teruggeneem na sy huis toe waar sy bekommerde vrou en geliefdes vir hom gewag het.” Van Reenen het sy dank uitgespreek teenoor die inwoners van Amatata vir hul gasvryheid en besorgdheid teenoor die man. “Dit is ŉ ware voorbeeld van die gees van ubuntu,” het hy gesê.